钦定古今图书集成/明伦汇编/闺媛典/第223卷 > 郑文参妻吴氏
## 钦定古今图书集成/明伦汇编/闺媛典/第223卷 > 郑文参妻吴氏

按《潮阳县志》：吴氏，侍御郑文奎弟文参妻也。归未数
年而参死。吴年二十五，未有子，抱幼女而哭。或曰：“夫
人不幸无子，是天不欲延郑祀也，奈何自苦如此？”吴
氏曰：“恶是何言也！夫忠臣不以国无长君而废其节，
烈女不以家无适嗣而弃其贞，凡以求尽吾心而已。
今妾生为郑妇，死为郑鬼，复何疑者？若必有为而为非所闻也。”立嗣子，抚教之，孝养舅姑，辑睦妯娌，抱节
守义，三十馀年如一日。卒，年五十七。君子谓吴氏无
忝为妇之道矣。